HMPRO พุ่งแรง 7% ขานรับ SSSG ฟื้นตัว โบรกฯ เชียร์ซื้อ ชูเป้า 13.50 บ.
HMPRO พุ่งแรง 7% ขานรับ SSSG ฟื้นตัว ล่าสุด ณ เวลา 14.57 น. อยู่ที่ 12.10 บาท บวก 0.80 บาท หรือ 7.08% สูงสุดที่ 12.20 บาท ต่ำสุดที่ 11.40 บาท ด้วยมูลค่าซื้อขาย 673.09 ล้านบาท ด้าน โบรกฯ เชียร์ซื้อ ชูเป้า 13.50 บ. คาดกำไร Q3/60 โตแกร่ง
29 ก.ย. 2560

ผู้สื่อข่าวรายงานว่า ราคาหุ้นบริษัท โฮม โปรดักส์ เซ็นเตอร์ จำกัด (มหาชน) หรือ HMPRO ล่าสุด ณ เวลา 14.57 น. อยู่ที่ 12.10 บาท บวก 0.80 บาท หรือ 7.08% สูงสุดที่ 12.20 บาท ต่ำสุดที่ 11.40 บาท ด้วยมูลค่าซื้อขาย 673.09 ล้านบาท ขณะที่ดัชนีตลาดหุ้นโดยรวมบวก 0.48%

ทั้งนี้ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” HMPRO ราคาเป้าหมาย 13.50 บาท/หุ้น โดยคาด SSSG ฟื้นตัวเป็นบวกเป็นครั้งแรกหลังจากติดลบมา 4 ไตรมาสติดต่อกัน อีกทั้งมีการขยายสาขาต่อเนื่องและเพิ่มสัดส่วนสินค้า Private brand ช่วยผลักดันอัตรากำไร
ทั้งนี้ยังคาดกำไรสุทธิเติบโต 13% จากปีก่อนในไตรมาส 3/60 และแข็งแกร่งยิ่งขึ้นในไตรมาส 4/60 ซึ่งเป็นไฮซีซั่น การเปิดสาขามาเลเซียครบ 6 แห่งในปีนี้คาดจะทำให้ผลประกอบการถึงจุดคุ้มทุน